section_heading: Povijest
paragraph_text: 1978. godine austrijski novinar Günther Ziesel izvještavao je iz Venecije o osnivanju Radne zajednice Alpe-Jadran i došao na ideju o pokretanju transnacionalnog magazina. Prvo je pokrenuo radijsku emisiju sa sjedištem u Grazu, a 1982. u stvaranju televizijske inačice pridružili su mu se Virgilio Boccardi, Giancarlo Deganutti, Boris Bergant i Branko Lentić s Radiotelevizije Zagreb. U jednom je razdoblju u ovom projektu sudjelovalo čak 17 javnih radijskih i TV servisa iz sedam zemalja: Austrija (ORF), Bavarska (BR), Italija (RAI Bolzano i Trst), Hrvatska (HRT), Mađarska (MTV), Slovenija (RTV Slovenija) i Švicarska (RTSI Lugano). Emisija je pokrenuta pod nazivom Televizijski magazin Alpe-Jadran i bio je to prvi oblik takve vrste medijske suradnje u Europi. Posebnost je projekta da je međunarodno uredništvo desetljećima zajedno pripremalo emisiju potpuno jednake forme i sadržaja, koja se u svim zemljama članicama emitirala najprije jednom, a potom dva puta mjesečno.